
ΚΕΝΤΡΙΚΗ ΕΝΩΣΗ 






ΔΣ17215122011
ΔΗΜΩΝ ΕΛΛΑΔΑΣ
Π Ρ Α Κ Τ Ι Κ Ο

Συνεδρίασης του Διοικητικού Συμβουλίου της Κ.Ε.Δ.Ε.

της 15ης Δεκεμβρίου 2011
Στην Αθήνα σήμερα, 15 Δεκεμβρίου 2011, ημέρα Πέμπτη και ώρα 12:00, συνήλθε σε  συνεδρίαση το Διοικητικό Συμβούλιο της Κ.Ε.Δ.Ε., ύστερα από πρόσκληση του Προέδρου της κ. Κώστα Ασκούνη, Δημάρχου Καλλιθέας και υπό την προεδρία του. 

Κατά τη συνεδρίαση παρέστησαν οι Δήμαρχοι: Αργειτάκος Σταύρος Σπάρτης, Δανιηλίδης Συμεών Νεάπολης-Συκεών, Ιωακειμίδης Γεώργιος Νίκαιας-Αγ.Ι.Ρέντη, Καλλίρης Κων/νος Ζωγράφου, Καμίνης Γεώργιος Αθηναίων, Καρύδας Απόστολος Σιντικής, Κοιμήσης Απόστολος Αμφιλοχίας, Κουράκης Ιωάννης Ηρακλείου, Κοτρωνιάς Γεώργιος Λαμιέων, Κυρίζογλου Λάζαρος Αμπελοκήπων-Μενεμένης, Λυμπέρης Ιωάννης Ήλιδας, Μαλούτας Λάζαρος Κοζάνης, Μαραβέλιας Δημήτριος Χαϊδαρίου, Ουσουλτζόγλου-Γεωργιάδη Χαρίκλεια Βέροιας, Παπαγγελής Νικόλαος Λεβαδέων, Πετρίδης Γεώργιος Κομοτηνής, Τζανακούλης Κων/νος Λαρισσαίων, Τσιαντής Δημήτριος Λίμνης Πλαστήρα και οι Δημοτικοί Σύμβουλοι: Βιρβιδάκης Κυρίακος Χανίων, Θεοδωρακόπουλος Ιωάννης Λυκόβρυσης-Πεύκης, Καλογερόπουλος Δημήτριος Αιγιαλείας, Καραγιάννης Ιωάννης Λαγκαδά, Λύτρας Ιωάννης Ξηρομέρου, Μουράτογλου Ιωάννης Έδεσσας, Μπαρμπάκος Ευάγγελος Καλλιθέας, Προβατάς Φώτιος Αθηναίων, Σιώμος Βλάσσης Πεντέλης.
Απόντες: ο Δήμαρχος Θεσσαλονίκης Μπουτάρης Ιωάννης και οι Δημοτικοί Σύμβουλοι Καλογερόπουλος Δημήτριος Αιγάλεω, Τζόκας Σπυρίδων Καισαριανής.   

Αφού διαπιστώθηκε η απαρτία του Σώματος και γενομένης συζητήσεως, πάρθηκε η παρακάτω απόφαση:

.........................................................................................................................................
Απόφαση 172η
ΘΕΜΑ: 
Νέες προτεινόμενες ρυθμίσεις από το Υπουργείο Εσωτερικών.

Το Διοικητικό Συμβούλιο της ΚΕΔΕ αφού άκουσε εισήγηση από τον κ. Ν. Παπαγγελή, Πρόεδρο Επιτροπής Θεσμών, σχετικά με τις προτεινόμενες ρυθμίσεις από το Υπουργείο Εσωτερικών για το υπό κατάρτιση «οριζόντιο» νομοσχέδιο του Υπουργείου Οικονομικών, ως ακολούθως:

«1.
Συμψηφισμός οφειλών δήμων προς το Ελληνικό Δημόσιο και τα ασφαλιστικά ταμεία με τα συνολικά προβλεπόμενα έσοδα στο άρθ.27 του ν. 3756/2009 (δηλ. οι πάσης φύσεως οφειλές του Ελληνικού Δημοσίου προς τους Οργανισμούς Τοπικής Αυτοδιοίκησης (Ο.Τ.Α.) α` βαθμού που απορρέουν από τις διατάξεις του άρθρου 25 του ν. 1828/1989 (ΦΕΚ 2 Α`) και λοιπές σχετικές διατάξεις

όπως ισχύουν, ύψους ενός δισεκατομμυρίου επτακοσίων έντεκα εκατομμυρίων ευρώ (1.711.000.000), που αφορούν στη χρονική περίοδο από την καθιέρωση των Κεντρικών Αυτοτελών Πόρων (ΚΑΠ) μέχρι και το έτος 2008).
2. Τα έσοδα της παραγράφου 1 του άρθρου 259 του ν. 3852/2010 (ΦΕΚ  87 Α΄) εγγράφονται στον τακτικό προϋπολογισμό και κατατίθενται στο Ταμείο Παρακαταθηκών και Δανείων, σε λογαριασμό με τίτλο «Κεντρικοί Αυτοτελείς Πόροι των Δήμων». Ποσοστό μέχρι ένα τρίτο (1/3) των εσόδων της περίπτωσης α΄ της ανωτέρω παραγράφου, διατίθεται για την κάλυψη επενδυτικών δαπανών των Δήμων. Με Κοινή Απόφαση των Υπουργών Εσωτερικών και Οικονομικών, η οποία εκδίδεται κατ’ έτος ύστερα από γνώμη της Κεντρικής Ένωσης Δήμων Ελλάδας (ΚΕΔΕ), καθορίζονται τα κριτήρια και η διαδικασία κατανομής των εσόδων αυτών, επί τη βάσει ιδίως των δημογραφικών γεωμορφολογικών, διοικητικών, οικονομικών, κοινωνικών, περιβαλλοντικών και πολιτιστικών χαρακτηριστικών κάθε Δήμου.

3. Οι αποδοχές του προσωπικού, των περιφερειών και Ν.Α. που από 1/1/2011 μετατάχθηκε σε δήμους με τις διατάξεις του ν.3852/10, καταβάλλονται, κατά το χρονικό διάστημα εφαρμογής του Μεσοπρόθεσμου Πλαισίου, σε βάρος του Κρατικού Προϋπολογισμού.

4. Εξαίρεση των δαπανών των σχολικών επιτροπών από τον προληπτικό έλεγχο του Ελεγκτικού Συνεδρίου.
5. Νομιμοποίηση δαπανών που έγιναν για μεταφορά μαθητών μέχρι την δημοσίευση του παρόντος νόμου, εφόσον διαπιστωθεί με πράξη του οικείου Γενικού Γραμματέα Αποκεντρωμένης Διοίκησης η εκτέλεση του μεταφορικού έργου. 

6. Παράταση διάρκειας προγράμματος «Θησέας» μέχρι 31/12/2012. Τα επιμέρους θέματα θα εξειδικευτούν με την προβλεπόμενη από τη διάταξη Υπουργική Απόφαση.
7. Επέκταση εφαρμογής ρυθμίσεων και στις επιχειρήσεις ραδιοφωνίας –να προστεθεί και τηλεόρασης– των διατάξεων της παρ.7 του άρθ.109 του ν.3852/10, όπως έχει τροποποιηθεί και ισχύει, δηλαδή σε περίπτωση λύσης της επιχείρησης και ανάληψης των δραστηριοτήτων της από τον οικείο δήμο ή από νομικό πρόσωπο δημοσίου δικαίου αυτού, το προσωπικό με σχέση εργασίας ιδιωτικού δικαίου αορίστου και ορισμένου χρόνου μεταφέρεται στον αντίστοιχο φορέα με την ίδια σχέση εργασίας, ύστερα από απόφαση του δημοτικού συμβουλίου. Συμβάσεις έργου που έχουν συναφθεί από τις επιχειρήσεις που λύονται εκτελούνται από τον αντίστοιχο φορέα άσκησης των σχετικών αρμοδιοτήτων. Οφειλές των ανωτέρω επιχειρήσεων προς το Ελληνικό Δημόσιο, τα ασφαλιστικά ταμεία και προς τρίτους, περιλαμβανομένων και δεδουλευμένων αποδοχών του μεταφερόμενου προσωπικού τους, μπορούν να καταβάλλονται από τον οικείο δήμο μετά από αιτιολογημένη απόφαση του δημοτικού συμβουλίου, που λαμβάνεται με την απόλυτη πλειοψηφία του συνόλου των μελών του.
Ζητάμε ανάλογη ρύθμιση περί μεταφοράς προσωπικού προγράμματος «Βοήθεια στο Σπίτι» στους οικείους δήμους. 

8. Κατάργηση προληπτικού ελέγχου σε δαπάνες των δήμων μικρότερες των 5.000,00 €, κατά είδος.»

και σε συνέχεια της υπ’ αριθμ. 168/30.11.2011 προηγούμενης απόφασης του Δ.Σ. αναφορικά με το θέμα,
ύστερα από διαλογική συζήτηση

Αποφασίζει ομόφωνα

Συμφωνεί να συμπεριληφθούν οι ανωτέρω προτεινόμενες ρυθμίσεις του Υπουργείου Εσωτερικών στο υπό κατάρτιση «οριζόντιο» νομοσχέδιο του Υπουργείου Οικονομικών.
Ζητά επίσης, να συμπεριληφθούν και οι κάτωθι νομοθετικές ρυθμίσεις:

1. Δανειακές συμβάσεις που αφορούν σύναψη δανείων μεταξύ των Ο.Τ.Α. και των Ν.Π.Δ.Δ. αυτών με το Ταμείο Παρακαταθηκών και Δανείων και άλλους πιστωτικούς οργανισμούς, δεν υπόκεινται στον προληπτικό έλεγχο του Ελεγκτικού Συνεδρίου. 

2. «Τυχόν εξόφληση δανείου πριν τη λήξη της διάρκειας δανειακής σύμβασης             που είχε συναφθεί μεταξύ δήμου και Ταμείου Παρακαταθηκών και Δανείων, δεν επιβαρύνεται με άλλο χρηματικό ποσό πλην του υπολοίπου άληκτου κεφαλαίου του δανείου, μειωμένου σε ποσοστό 25%». Επίσης: «Καταργείται οποιαδήποτε παρακράτηση ποσοστού υπέρ του Ταμείου Παρακαταθηκών και Δανείων επί καταθέσεων υπέρ δήμων».

3. 1.  Η παράγραφος 1 του άρθρου 259 του Ν. 3463/2006 αντικαθίστανται με την

ακόλουθη παράγραφο:

«Η κοινωφελής επιχείρηση είναι δυνατόν να χρηματοδοτείται από τον οικείο Δήμο για τις δραστηριότητές της, μετά από σχετική απόφαση του δημοτικού συμβουλίου, η οποία λαμβάνεται με την απόλυτη πλειοψηφία του συνόλου των μελών του. Η χρηματοδότηση του Δήμου καλύπτει τη διαφορά μεταξύ εσόδων και εξόδων του ετήσιου προϋπολογισμού της επιχείρησης, ο οποίος συνοδεύεται από εισηγητική έκθεση του Διοικητικού Συμβουλίου της Επιχείρησης που τεκμηριώνει τα έσοδα και τα έξοδα αυτής σύμφωνα με το ετήσιο πρόγραμμα δράσης της».

2. Οι παράγραφοι 2 και 4 του άρθρου 259 του Ν. 3463/2006 καταργούνται και οι παράγραφοι 3,5,6,7 αναριθμούνται σε 2,3,4 και 5 αντίστοιχα.

(Η διάταξη αυτή να έχει αναδρομική ισχύ)

4. Επιτρέπεται η ανανέωση ή η παράταση των συμβάσεων ορισμένου χρόνου του προσωπικού που απασχολείται σε φορείς των Ο.Τ.Α., στο πλαίσιο του συγχρηματοδοτούμενου προγράμματος «Εναρμόνιση οικογενειακής και  επαγγελματικής ζωής μέσω παροχής κατ’ οίκον υπηρεσιών φροντίδας σε εξαρτώμενα μέλη ανέργων οικογενειών και επαπειλούμενων με ανεργία εργαζομένων που ωφελούνται από ενεργητικές πολιτικές απασχόλησης» του ΕΣΠΑ, σύμφωνα με τις διατάξεις του άρθρου 21 παράγραφος 3 του Ν. 2190/1994.

Η ανωτέρω ανανέωση ή παράταση πραγματοποιείται πέραν της λήξης της συγχρηματοδότησης του προγράμματος από την Ευρωπαϊκή Ένωση στις 31/12/2011 και κατά τη διάρκεια των προγραμμάτων «Βοήθεια στο Σπίτι» τα οποία θα υλοποιηθούν σύμφωνα με την Κ.Υ.Α. που προβλέπεται από τις διατάξεις του άρθρου 38, παράγραφος 3 του Ν. 3863/2010.

Σε περίπτωση αποχώρησης, για οποιοδήποτε λόγο, του ως άνω απασχολούμενου προσωπικού πριν τη λήξη της διάρκειας της σύμβασης, επιτρέπεται η συνέχιση αυτής σύμφωνα με τις διαδικασίες του άρθρου 21 του Ν.2190/1994, χωρίς να απαιτείται η προβλεπόμενη από την 33/2006 (ΦΕΚ 280 Α’) ΠΥΣ, όπως ισχύει.

5. Παράταση της προθεσμίας της παρ. 5 του άρθρου 18 του Ν. 4002/2011 για  την ρύθμιση οφειλών των Ο.Τ.Α. προς το Δημόσιο και Ασφαλιστικούς Οργανισμούς.  

6. Νομοθετική πρόβλεψη για δυνατότητα ρύθμισης οφειλών προς Δήμους με  αποφάσεις των οικείων δημοτικών συμβουλίων, που θα λαμβάνονται με την απόλυτη πλειοψηφία και με τις οποίες θα καθορίζονται οι δόσεις, η ελάχιστη καταβολή και ο τρόπος ρύθμισης.

7. Να ισχύσει και για τις ΔΕΥΑ το όριο των 5.000 € που ισχύει στους Δήμους όσον αφορά στον έλεγχο των δαπανών τους από το Ελεγκτικό Συνέδριο. Καλύπτεται από την διάταξη που περνάει για τους δήμους (αφού αφορά και νομικά πρόσωπα).
8. Με τη δημοσίευση του παρόντος καταργούνται το άρθρο 272 του Ν.3852/10, όπως ισχύει, και επανέρχονται σε ισχύ οι διατάξεις του άρθ.186 του Ν.3463/06.

(Αφορά εκποίηση δημοτικών ακινήτων για ωφέλεια των Δήμων με ειδικά αιτιολογημένη απόφαση του Δημοτικού Συμβουλίου που λαμβάνεται με την απόλυτη πλειοψηφία του συνολικού αριθμού των μελών του).

9.
Η παράγραφος 16 του άρθρου 283 του ν.3852/2010, όπως ισχύει, αντικαθίσταται ως εξής:

Στην περίπτωση των ΔΗΠΕΘΕ που λειτουργούσαν με τη μορφή επιχείρησης ΟΤΑ του π.δ.410/1995 και δεν προσαρμόστηκαν στις διατάξεις του άρθρου 269 του ν.3463/2006, όπως ισχύει, οφείλουν να προσαρμοστούν το αργότερο έως την 30.06.2012, κατά τις διατάξεις του ΚΔΚ. Μέχρι την ολοκλήρωση της προσαρμογής τους, τα ΔΗΠΕΘΕ εξακολουθούν να λειτουργούν σύμφωνα με τη νομοθεσία που εφαρμόζονταν προ της ισχύος του Ν. 3463/06. 

10. Στις ως άνω διατάξεις του σχεδίου νόμου πρέπει να προβλεφθεί στο σχετικό άρθρο για το Πρόγραμμα «ΑΚΣΙΑ» τροποποίηση του άρθρου 281 του ν. 3852/10 και στην παράγραφο 4 αυτού «η σύμφωνη γνώμη της ΚΕΔΕ».
11. Στην παρ. 4 του ίδιου άρθρου του σχεδίου νόμου να προβλεφθεί επιπλέον παράταση του καθεστώτος περί μεταφοράς των μαθητών.
12. Επίσης, επισημαίνεται ότι το προβλεπόμενο στην παρ. 4 του άρθρου σχετικά με την εξυγίανση των δήμων και περιφερειών επιτόκιο ύψους 6,02% είναι υψηλό.
13. Όσον αφορά στη διάταξη περί ισοσκελισμού των προϋπολογισμών των δήμων να ισχύσει ό,τι προβλέπονταν για τη σύνταξη του προϋπολογισμού του 2011.

14. Να μην εφαρμοστούν οι διατάξεις της παρ. 5 του άρθρου 39 του Ν. 4024/2011, περί παρακράτησης αποδοχών (μηνιαίας αντιμισθίας), στους αντιδημάρχους και στους προέδρους των δημοτικών συμβουλίων που είναι δημόσιοι υπάλληλοι.
15. Νομιμοποίηση δαπανών για αποδοχές ειδικών συμβούλων, συνεργατών, με την πρόβλεψη νομοθετικής ρύθμισης ως εξής: «Όσοι ειδικοί συνεργάτες και σύμβουλοι και όσοι επιστημονικοί συνεργάτες με απόφαση Δημάρχου έχουν από 1.1.2011 διατηρηθεί στις θέσεις τους λαμβάνουν κανονικά τις αποδοχές που τους αναλογούν από την αρχή του έτους, με μοναδική προϋπόθεση την έκδοση της σχετικής πράξης διατήρησης από τους Δημάρχους» (απαιτείται η ρύθμιση για απεμπλοκή κατά τον προληπτικό έλεγχο κατά τον οποίο δεν εγκρίνουν τη σχετική δαπάνη οι αρμόδιοι επίτροποι και καταλογίζονται τα ποσά).
16. Επανερχόμαστε στο ζήτημα της επιβολής της πειθαρχικής ποινής της αργίας των αιρετών και στην τροποποίηση του άρθρου 236 του ν. 3852/2010, έτσι ώστε η παράβαση καθήκοντος να συνδέεται με την πρόκληση οικονομικής βλάβης του δήμου και των νομικών τους προσώπων.
17. Τέλος, επισυνάπτονται προτάσεις που αφορούν:

· Ρύθμιση δανειακής σύμβασης του Δήμου Ζωγράφου και

· Νομοθετική ρύθμιση περί αναγκαστικών εκτελέσεων σε βάρος των δήμων.

..………………………………………………………………………………………….………
ΓΙΑ ΤΟ ΔΙΟΙΚΗΤΙΚΟ ΣΥΜΒΟΥΛΙΟ

Ο Γενικός Γραμματέας της Κ.Ε.Δ.Ε.

Απόστολος Κοιμήσης

Δήμαρχος Αμφιλοχίας

Ο Γενικός Διευθυντής της Κ.Ε.Δ.Ε.

Παναγιώτης Βασιλείου

